
Κο Γιάννη Παπουτσάνη
Γενικό Διευθυντή ΝΕΤ
Κοινοποίηση:
-  ΕΣΡ

-  ΕΣΗΕΑ

-  ΕΣΗΕΜΘ
Η εντελώς αδικαιολόγητη και έξω από κάθε κανόνα δημοσιογραφικής δεοντολογίας στάση, που φαίνεται πως ακολουθεί τελευταία η ΕΡΤ Α.Ε., μας αναγκάζει να εκφράσουμε και πάλι τις έντονες διαμαρτυρίες μας. 

Διότι μετά την «κοπτοραπτική» που ακολουθήθηκε σχετικά με τις δηλώσεις μου έξω από το Μέγαρο Μαξίμου, κατά την πρόσφατη συνάντηση του Προεδρείου της ΚΕΔΚΕ με τον Πρωθυπουργό, ακολούθησε νέο κρούσμα, της εξαφάνισης, αυτή τη φορά, της ΚΕΔΚΕ. 

Αναφέρομαι στην πρόσφατη συνάντηση Δημάρχων από 42 πόλεις της ελληνικής περιφέρειας, την οποία συγκάλεσε η ΚΕΔΚΕ στο ξενοδοχείο «ΤΙΤΑΝΙΑ» στην Αθήνα, την Πέμπτη 13/7/2006, με θέμα την επαπειλούμενη συρρίκνωση των ΤΕΙ της Περιφέρειας. 

Δυστυχώς, τα κρατικά τηλεοπτικά μέσα ενημέρωσης της ΕΡΤ Α.Ε. περιόρισαν το γεγονός και εξαφάνισαν την ΚΕΔΚΕ, λες και επρόκειτο για κάτι που αφορούσε μια… άλλη χώρα. 

Λυπάμαι πολύ για το νέο κρούσμα, το οποίο με οδηγεί πλέον στο συμπέρασμα πως εντάσσεται στα πλαίσια μιας γενικότερης καινοφανούς στρατηγικής της ΕΡΤ να «φιμώνει» κορυφαία θεσμικά όργανα, όπως είναι αυτό το ΚΕΔΚΕ. 

Παράλληλα, είμαι αναγκασμένος να προσφύγω σε κάθε συλλογικό όργανο της δημοκρατικής Πολιτείας μας (Ε.Σ.Ρ., ΕΣΗΕΑ, ΕΣΗΕΜΘ κ.α.) ζητώντας το αυτονόητο. 

Την ίση και αντικειμενική αντιμετώπιση από ένα μέσο που θεωρούμε πως ανήκει εξ ίσου σε κάθε Έλληνα πολίτη. 

Πάρις Κουκουλόπουλος

Πρόεδρος ΚΕΔΚΕ
